钦定古今图书集成/理学汇编/学行典/第198卷 > 刘田
## 钦定古今图书集成/理学汇编/学行典/第198卷 > 刘田

按《南阳县志》：刘田，南阳人，天性纯孝，少读书至天明
地察，掩卷叹曰：此殆非可以诵读了事者也。经曰：“孝
弟之至，通于神明。”神明者心耳，心惟其诚，不惟其伪。
人能诚于尽孝，自承颜顺志以及定省奉养，无一毫
虚假，则可以慰亲心，即可以动天地，感鬼神。故曰：“天
地明察，神明彰矣。”此彻上彻下之道也。人能尽得此
道，斯成个人，才教个立身行道，故《孝经开宗明义》章
即揭出个“身”字来，见得完全，此身无非是孝。天子以
孝治天下，诸侯以孝治其国，卿大夫以孝治其家，庶
人以孝治其身。虽事有大小不同，而道则一也。读此
一经而不自识至性，即不曾读。塾师大其器，识田，自
此孝弥笃。事二亲，鸡鸣起，即检点一日菽水之具，凡
所以奉亲者，必自视之然后进。一日，见其父有忧色，
田悚栗，终日不食。至晚，从容进曰：“父志不愉，子职之
咎也。”其父以时事告，乃退，犹经夜不能寐。至晨问起
居，见其父有喜色，乃食。其顺亲心类如此。嘉靖间举
进士，家居终养。或有劝之仕者，田笑而应曰：“家贫亲
老，子以孝道爱我，宜”尔，然三牲之养，不如鸡豚之逮
吾亲也。余谬登贤书，家有薄田数顷，可奉二人，志足
矣。及其父母殁，田哀毁骨立，庐墓三年。朝野感动，为
建孝子坊。故至今人知其为孝子而不知其为进士
云。